«iPod» tok gull i halfpipe
Podladtchikov var eneste utøver over 90 poeng i en omgang både i finalen og i hele VM. Allerede i sitt første finalerun leverte han fire solide triks og noterte seg for 90,8 poeng, som holdt til gull. - Det var omtrent så mye spinning som jeg klarer. Det føles utmattende, men det var utrolig gøy å kjøre snowboard her i dag, sa 23-åringen i seiersintervjuet. Han gledet seg til å feire sammen med hele VM-gjengen og var glad for at også foreldrene hans var til stede under gulløpet. De hadde i utgangspunktet tenkt til å utebli fordi de fryktet det ville bringe ulykke om de var til stede under finalen. - De er litt overtroiske, så de sa egentlig nei til å komme. Men så overrasket de meg ved å dukke opp, forklarte han. For seieren fikk Podladtchikov med seg 40.000 dollar (228.000 kroner) i premiepenger. Han har mange topplasseringer tidligere og tok sølv i halfpipe under FIS sitt VM i 2011. Podladtchikov konkurrerte for fødelandet Russland som 17-åring i Torino-OL i 2006, men skiftet deretter nasjonalitet.Amerikanske Kelly Clark levde opp til favorittstempelet og vant i en spennende halfpipefinale i snowboard-VM lørdag. Clark viste seg tidlig fram da hun kjørte inn til poengsummen 86,6 og satte press på konkurrentene i første forsøk. Først i siste forsøk ble det spennende. Da kjørte den amerikanske jenta først og måtte sitte nervøs i bunnen av bakken for å se om utfordrerne kunne slå henne. Lagkamerat Gretchen Bleiler var nær, men hennes 82,9 holdt kun til VM-bronse. Deretter leverte 22-årige Queralt Castellet fra Spania et kjemperun. Spenningen varte helt inn, men Castellet endte med 85,6 poeng og fikk sølv.Clark gikk dermed rett fra seier i X-Games til triumf i VM i Oslo. I seiersintervjuet fortalte hun at hun holdt seg til planen i finalen. - Jeg har mye selvtillit, og i dag var jeg på det nivået jeg ønsket. Det er et veldig høyt nivå her, og alle har sjansen, men jeg kjørte bra i dag, sa 28-åringen. Snowboard-VM i Oslo er det første som arrangeres i regi av utøverne siden 1999. Seiersvante Clark var ikke i tvil om at gullet henger høyt for henne. - Jeg kommer fra en lang seiersrekke, men dette var definitivt glasuren på kaka. Det er som et nytt arrangement og veldig gøy, sa hun. Halfpipefinalene i VM var uten norsk deltakelse. Kjersti Buaas ble knepent slått i kampen om finaleplass, mens fire nordmenn måtte gi tapt i herrenes semifinale
Sveitsiske Iouri «iPod» Podladtchikov (23) leverte de to beste forsøkene og tok gull i halfpipe foran amerikanerne Matt Ladley og Louie Vito under snowboard-VM lørdag.